Wentus Blues Band

Wentus Blues Band on Kokkolassa vuonna 1986 perustettu blues-yhtye. Yhtyeen ensimmäinen albumi Wentus Blues Band julkaistiin 1989. Wentus Blues Band on nykyään Suomen kansainvälisin blues-yhtye, se on esiintynyt yli 20 eri maassa ja soittaa noin 150 konserttia vuodessa. 

WBB on myös tuonut useita kansainvälisiä bluesmuusikoita Suomeen ja toiminut heidän taustayhtyeinään. Family Meeting -dokumentissa yhtyeen kanssa esiintyy muun muassa Louisiana Red, Eddie Kirkland, Fabulous Thunderbirdsin Kim Wilson ja The Rolling Stonesin ex-kitaristi Mick Taylor.

Vuoden 2014 jälkeen Wentus Blues Band on keskittynyt enemmän omaan tuotantoon eikä enää esiinny taustayhtyeenä.

Toiminta ja tuotanto 

Wentus Blues Bandilta on julkaistu useita studiolevyjä ja lisäksi kaksi konserttilevyä. Yhtye äänitti kahdeksannen studiolevynsä elo- ja syyskuun vaihteessa 2010. Levytyspaikkana oli Levon Helm Studios New Yorkin osavaltion Woodstockissa. Saksalainen levy-yhtiö Ruf Records julkaisi albumin Woodstock 15. maaliskuuta 2011.

Vuonna 2016 Wentus levytti Tomi Leinon studiossa Lucky Strike Mama -albumin, jonka jälkeen yhtye kiersi ahkerasti Pohjoismaissa ja Saksassa.  

Samana vuonna Robban Hagnäs tuotti myös Dylan Suomeksi -levyn Bob Dylanin 75-vuotispäivän kunniaksi. Levy koostuu Dylanin kappaleiden uusista käännöksistä, joita esittävät Paleface, Mariska, Anssi Kela, Jukka Gustavsson, Eero Raittinen, Heikki Silvennoinen, Ninni Poijärvi ja Mika Kuokkanen. Taustabändinä soittaa Wentus Blues Band.  

Elokuussa 2016 bändi järjesti myös 30-vuotisjuhlat Kokkolassa, Ventuksessa, oman treenikämppänsä pihamiljöössä Villan koululla. Bändin 20-vuotisjuhlien tapaan Wentus kutsui tälläkin kertaa paikalle ystäviään. Mukana juhlissa olivat muun muassa Lazy Lester, Duke Robillard ja moni muu alan konkari. 

2018 Wentus julkaisi Throwback-albumin, joka sai hyvää palautetta USA:ssa ja Australiassa. Throwback päätyi Living Blues Charts, Roots Music Report ja Australian International Blues Charts -listoille. Levyllä Wentus kunnioittaa vanhoja mentoreitaan soittamalla heidän kappaleita.  

Samana vuonna Wentus teki myös historiaa julkaisemalla ensimmäisenä suomalaisena bluesyhtyeenä joululevyn Yuletide.

Family Meeting 

Wentus Blues Bandista kertova dokumentti Family Meeting on taltiointi yhtyeen Helsingin Aleksanterin teatterissa syksyllä 2006 järjestämästä 20-vuotisjuhlakonsertista. Konsertissa oli mukana Wentus Blues Bandin lisäksi useita maailmankuuluja blues-muusikoita, kuten Louisiana Red, Eddie Kirkland, Lazy Lester, Kim Wilson, Omar Dykes, Mick Taylor, Barrence Whitfield, Sven Zetterberg ja Clas Yngström. Heikki Kossin ohjaama Family Meeting sai Jussi-ehdokkuuden vuonna 2007 parhaasta dokumentista. Elokuva on esitetty useilla filmifestivaaleilla muun muassa Suomessa, Ruotsissa ja Kanadassa sekä televisiossa ainakin Suomessa ja Ruotsissa. Family Meeting on julkaistu myös DVD:nä.

Diskografia

Studioalbumit 

 Wentus Blues Band, (Wentus Blues Band, 1989)
 Chitlin' circuit, (Bluelight Records, 1995)
 Boogie man, (Bluelight Records, 1997)
 Hoy hoy, (Bluelight Records, 1999)
 No beginner, (Bluelight Records, 2001)
 Family album, (Bluelight Records, 2004)
 Agriculture, (Bluelight Records, 2007)
 Woodstock, (Ruf Records, 2011)
 Lucky Strike Mama , (Quality Ramasound Records, 2016)
 Throwback, (Ramasound Records, 2018)
 Yuletide, (Ramasound Records, 2018)
 Too Much Mustard!, with Duke Robillard, (Ramasound Records, 2019)
From The Barrell , (Ramasound Records, 2021)

Live-albumit 

 Wentus Blues Band feat. Phil Guy (Special guest Pepe Ahlqvist): Live in Helsinki - The Last of the Big Time Spenders, (Wentus Blues Band, 2005)
 Family Meeting, (Ruf Records, 2007)
 Man of Stone feat. Dick Heckstall-Smith, (2015)

Muut 

 Family Meeting-dokumentti, (Mokul Filmi, 2007)
 Dylan Suomeksi , (2016)

Lähteet

Aiheesta muualla 
 Yhtyeen viralliset kotisivut 
 Family Meeting -dokumentin traileri YouTubessa
 Ylen Elävä arkisto: Wentus Blues Band

Suomalaiset bluesyhtyeet
Suomenruotsalaiset yhtyeet